L- Erbgħa , Ottubru 31 , 2007 tgħidx kemm ġabitli memorji . Kien iż- żmien meta ta' kull xahar kont nixtri l- Forza Milan ! ( u infallibbilment ommi ttertaqli qalbi biex ittini l- flus għalih - " flus fil- ħela , aħjar taqra xiħaġa sura " ) u ta' kull ġimgħa r- rivista Sprint ( ħafna irħas , allura mingħajr wisq xenati , jew forsi kien ikolli xiħaġa fil- but ) . Minn dak iż- żmien 'l hawn ma reġax kellna inizjattiva editorjali stabbli fil- kamp sportiv . Mingħajr dubju , f' Malta tgħallem il- liġi tas- suq , u aktar ma jiżdiedu l- mezzi aktar isir diffiċli li tippenetra d- drawwiet tan- nies . Imma għal xi raġuni nemmen li jekk hawn settur li fih tista' tkampa xiħaġa hekk , dan huwa l- isport , speċjalment lokali . Ma ninsewx li llum jekk dħalt id- dar tard u trid tara r- riżultat tat- tim favorit tiegħek ( għalkemm skond ir- regoli morali ta' kull sapporter , jekk lagħab it- tim tiegħek kellek tkun ġewwa tara l- logħba u mhux tiġġerra barra ) , kull m' għandek tagħmel hu li tixgħel il- kompjuter u tara mhux biss ir- riżultat , imma anke l- kummenti tal- protagonisti u xi opinjonijiet oħra . Jiġifieri , ftit jifdal spazju għal kontributi oħra . Imma l- istampa hija kompletament differenti fil- kuntest lokali . Tant nies huma involuti b' xi mod fl- isport , fuq kull livell , imma ftit kompetizzjonijiet jingħataw spazju lilhinn minn żewġ linji bir- riżultati fil- gazzetta . M' hemmx artikolisti li jikkummentaw x' inhu jiġri u x' inhu mistenni , u forsi jħolqu xi kontroversja b' kitba tajba ħielsa mill- clichés tas- soltu . Nittama li fuq dan jiffoka . L- Erbgħa , Ottubru 03 , 2007 Mela wara r- riżultat tan- nazzjonal kontra t- Turkija bqajna għaddejjin b' mumenti mill- aqwa għall- futbol Malti . Is- serata maġika li kellu Michael Mifsud f' Old Trafford kienet fuq fomm kulħadd , u proprju l- fatt li kulħadd sebaħ jitkellem fuq plejer Malti fix- xena internazzjonali kien l- isbaħ aspett ta' dan l- avveniment . Min soltu ma jinteressahx , jew x' aktarx huwa ċiniku fuq il- futbol f' Malta , kellu jigdem ilsienu u joqgħod jisma' l- paraguni sproporzjonati li bdew isiru fil- midja . Il- ħaġa li laqtitni wkoll hija li Michael ( għax issa f' daqqa waħda kulħadd qed jgħajjatlu b' ismu qisu kulħadd jiekol il- kirxa miegħu ) ingħata ċ- ċans ikun ma' l- ewwel ħdax fiż- żewġ logħbiet li ġew wara l- Carling Cup , u fit- tnejn sab ix- xibka . B' hekk l- attenzjoni baqgħet kostanti hux ħażin . Min- naħa l- oħra , il- kampjonat Malti baqa' għaddej b' riżultati interessanti . Il- Furjana għadhom quddiem ( issa ilu naqra ma niftakruhom hemm ! ) , qisu kulħadd jista' jirbaħ lil kulħadd , u nittama li t- taqtigħa ddum sejra hekk għal aktar żmien .